Referat af bestyrelsesmøde ved Ribe Katedralskole torsdag den 

23. september kl. 11.30 -14.00 i Puggård, mødelokalet.

Tilstede fra bestyrelsen:

Biskop Elisabeth Dons Christensen, Direktør Jørn Henriksen, Afdelingsleder Jens Bo Holm-Nielsen, Byrådsmedlem Kurt Jakobsen, skoleinspektør Ina Krarup Nielsen, Lektor Morten Høyrup, Lektor Lise Vind Petersen, Simon Jylov, 3s og Elisabeth Graae, 3x, rektor Bent Karsdal, vicerektor Henrik Kjar.

Afbud fra Filialdirektør Henning Balle
Dagsorden:

1. Godkendelse af referat fra sidste møde.
Referatet blev godkendt.
2. Nye medlemmer pr. 1.august 2010.

Elevrepræsentanter er Simon Jylov 3s og Elisabeth Graae 3x. Begge er nye medlemmer. Liste over medlemmer af bestyrelsen er vedlagt som bilag 1.

Bestyrelsen bød velkommen til de nye medlemmer, og gennemførte en præsentationsrunde

3. Orientering om status for byggeriet.
Bent Karsdal orienterede om byggeriets tidsplan og økonomi. Tidsplanen holder, byggeriet forventes færdigt i slutningen af marts. Der har været problemer med grundvandet, men det er løst. Observatoriet er på vej og kuplen skal beklædes med kobber ved en blikkenslager i Nr. Nebel.
Budgettet er på 18,7 mil og det ser ud til at holde. Der er foreløbigt betalt 4 mil kr.

Bestyrelsen var bekymret for renteudviklingen og beslutningen om at tage F1 lån. Hvad skal skolen gøre, hvis det ser ud til at renten stiger?  Bent Karsdal svarede at foreløbigt er den korte rente faldet, så det er den rigtige beslutning. Der er ingen grund til at ændre bemyndigelsen til at finansiere ved hjælp af flekslån. Bestyrelsen opfordrede dog til at være opmærksom på 3 % obligationerne. Hvis kursen bliver tilstrækkelig høj kan det være et godt alternativ.

Bestyrelsen får en økonomisk status og et overblik på mødet i december

4. Skolens udbud af studieretninger.

Det indstilles, at skolen ændrer sit udbud af sproglige studieretninger, således at der for fremtiden tilbydes 3 sproglige studieretninger:

a) en studieretning med græsk og latin med et yderligere sprog efter eget valg (tysk, fransk, spansk, italiensk eller russisk) samt engelsk B.

b) en studieretning med 3 moderne sprog og geografi B eller valgfrit naturvidenskabeligt løft. Det ene sprog er Engelsk A, de 2 andre efter elevernes valg, således at det sprog, der vælges af flest bliver 2. studieretningsfag,og det sidste sprog vælges individuelt. Tysk,  fransk,  spansk, russisk og  italiensk indgår som muligheder. 

c) en studieretning med 2 moderne sprog: Engelsk A, Spansk A og samfundsfag B. Oversigt er vedlagt som bilag 2.

Bent Karsdal orienterede. Skolen har et ønske om at etablere en studieretning med tysk. Der har indtil nu været udbudt en studieretning med EN A-niveau, Ty fortsætter B og Sa B-niveau. Den blokerede for et tredje fremmedsprog.

 Nu vil skolen tilbyde en studieretning for dem der ikke vil have tysk eller matematik. Det kan man ved at tilbyde EN A-niveau, SP A-niveau og Sa B-niveau. De kan så vælge matematik på B-niveau som valgfag. Problemet er at de studieretninger, der har Samfundsfag A-niveau har Ma B-niveau som obligatorisk fag og det er et svært fag for nogle elever.
Bestyrelsen kunne se behovet, men Simon Jylov pointerede at det er vigtigt at eleverne informeres om de mange uddannelser, der kræver Ma B-niveau. Elisabeth Dons Christensen konkluderede, at det er et tilbud om en studentereksamen ”light”.
Lise Petersen sagde at der er mange mellemuddannelser der ikke forlanger Ma B-niveau, og at det er vigtigt at der skal være tilbud til forskellige elevtyper.

Bestyrelsen godkendte indstillingen
5. Justering af budget 2010.

Budgettet blev justeret på møde den 31. maj. Indtægterne er stort set uændrede i forhold hertil. På udgiftssiden indstilles det, at der sættes yderligere plads af til bygningsvedligeholdelse og anskaffelser i forbindelse med byggeriet.

Det indstilles, at bestyrelsen vedtager budgetjustering som angivet i bilag 3 og 4, og at yderligere overskud investeres i bygninger og udstyr hertil.
Rektor redegjorde for budgetjusteringen for 2010 vedlagt som bilag. ½ mil af overskuddet placeres i byggeriet, således at posten reparation og vedligeholdelse sættes til 1,5 mil. 1 % eller 500.000 skal tilbageleveres til UVM. som besparelse for 2010. Overskuddet lander på ca. 2,1 mil. Bestyrelsen godkendte budgetjusteringen.
6. Orientering om finanslov 2011.

Der vedlægges bilag 5 og 6 hertil. Staten reducerer taxameteret med 1 % om året frem til og med 2014.
Finansloven for 2011 medfører en besparelse på ca. 1/2 mil. De bliver dog modvirket af at udligningsbeløbet falder med 637.000 kr. for 2011. De kommende år frem til 2019 vil besparelsen svare til 2,5 mil. Dvs. vores nuværende overskud vil alt andet lige være væk.
Bestyrelsen drøftede om det er nødvendigt allerede nu at rebe sejlene. Morten Høyrup fremhævede at byggeriet jo vil være afsluttet, og det vil betyder der ikke skal investeres i bygninger foreløbigt. Desværre er det steder man kan spare på klassekvotienter og holdoprettelse.  Vores klasser er aktuelt fyldt op således at elevfordelingen er optimal i år med 9 klasser på 30 elever. Hvis elevtallet bliver mindre optimalt, kan det set sammen med besparelser betyde et pres på budgettet.

Ina Krarup Nielsen tilføjede at demografien er mod os, kurven for elever knækker de kommende år, så det er vigtigt at forberede sig i god tid. Jens Bo Holm-Nielsen tilføjede at man stadig har en mulighed for at tiltrække en højere andel af eleverne i området.

Bent Karsdal sagde at man også kan forvente en ny overenskomst fra 2011 og ellers må man se på holdoprettelsen.
Elisabeth Dons Christensen og Jørn Henriksen konkluderede at skolen har en solid økonomi, men fra 2012 kan besparelser blive et tema, det er vigtigt at være klar til forandring. 

7. Rektors redegørelse for arbejdet med indsatsområderne i skoleåret 2009/2010.

Drøftelse, der peger frem mod de næste indsatsområder. Det indstilles, at bestyrelsen tager redegørelsen til efterretning. Redegørelsen er vedlagt som bilag 7.
Elisabeth Dons Christensen indbød bestyrelsen til at spørge ind til redegørelsen.

Lise Petersen forklarede at tallene for elever optaget på videregående uddannelser fra hf/stx på Ribe Katedralskole er opgjort på tallene for skolen, der skelnes ikke mellem hvilken ungdomsuddannelse eleverne har
Samlet var der tilfredshed fra bestyrelsen for redegørelsen. Den er udtryk for en bred indsats for skolens side.

8. Indsatsområder for skoleåret 2010/2011.

Bestyrelsen beslutter indsatsområder efter indstilling fra rektor. Indstilling om nye indsatsområder vedlægges som bilag 8. Det af Undervisningsministeriet udsendte materiale er indføjet i venstre spalte i bilaget. Indsatsområderne skal indgå i rektors resultatlønskontrakt og dermed også uddannelsesledernes.

Undervisningsministeriets materiale findes på ministeriets hjemmeside www.uvm.dk  Opslag for institutioner, resultatløn.
Bent Karsdal gennemgik indstillingen til indsatsområder. I punkt A1 opstiller ministeriet et mål vedr. fleksibel anvendelse af lærerressourcer inden for gældende overenskomster med henblik på kompetenceudvikling og effektivisering. Skolen vil her fastholde at effektivitet ikke kan forstås uden at inddrage elevernes ønsker om valghold og studieretninger. Derfor er målet at anvende lærerressourcer så effektivt som muligt inden for gældende overenskomst og samtidigt at opfylde elevønsker m.h.t. studieretninger og valgfag.  Målet er også at anvende lærerressourcer så fleksibelt, så det er de mest relevante fagkompetencer, der bruges i de flerfaglige forløb mv., der etableres i løbet af året.
Elisabeth Dons Christensen spurgte ind til emnet ”mere principiel tilstedeværelse” under A1. Hvilke muligheder er der for at sikre mere principiel tilstedeværelse? Morten Høyrup mente at det var et emne der skal afgøres ved overenskomstforhandlinger. Bent Karsdal sagde at lærerne forbereder sig hjemme og det er mest hensigtsmæssigt. Lise Petersen forklarede at der er fælles forberedelse i tværfaglige forløb, her holder lærerne møder i vidt omfang. Der er også klassemøder og teammøder, så der er i høj grad fælles forberedelse, men den konkrete undervisning forberedes hjemme, hvor man har sit eget bibliotek og undervisningsmateriale.

Jørn Henriksen mente at det kunne være frugtbart at italesætte disse muligheder for, at man i højere grad også ser fagene i en sammenhæng og forbereder sig fælles. Simon Jylov sagde det er vigtigt at lytte til lærerne, det vigtige er at lærerne er forberedte, og hvis det sker bedst hjemme, så er det sådan det er. Jens Bo Holm-Nielsen spurgte hvilke faciliteter skolen har til lærernes forberedelse. 
Bent Karsdal konkluderede at vi ikke har sådanne faciliteter på skolen, der er ikke arealer til lærerne. Jens Bo Holm-Nielsen mente at det er vigtigt at prioritere sådanne fælles faciliteter i et langsigtet perspektiv.

Elisabeth Dons Christensen konkluderede at bestyrelsen tilslutter sig indsatsområdet, som det er formuleret her, hvor undervisningstilbuddene bliver tænkt med i vurderingen af skolens måling af effektiviteten.
Kurt Jacobsen kommenterede indsatsområdet A2 vedr. fravær og frafald, det er en flot plan med vigtige initiativer. Skolen vil sammen med Ribe Handelsskole og UU Sydvestjylland afprøve forskellige værktøjer på de 2 institutioner for at fastholde elever. 

Særligt er der igangsat screening af elevernes læseevner, og der er oprettet hold til at styrke læsehastighed og læseforståelse ligesom der er oprettet en skrivecafe som et nyt tilbud til alle.

9. Eventuelt, herunder datoer for de næste møder. 

Onsdag den 15.12 kl 14.30-17.00 ( Ost og rødvin)

Fredag den 25.3.2011 kl 13.30

Efter bestyrelsesmødet blev der afholdt kursus for bestyrelse, ledelse og lærere med efterfølgende middag kl. 18.30



Referent vicerektor Henrik Kjar

